APSTIPRINĀTS

Ar ViA rektora 07.12.2022.

Rīkojumu Nr. 23-r/SafeScaff

Vidzemes Augstskolas

Intelektuālā īpašuma

*“Virtuālās realitātes platformas celtniecības nozares darbinieku drošības apmācībām “SafeScaff””* izsoles

NOLIKUMS

(izsoles Nr. 2022/4)

**IZSOLES NOTEIKUMI**

# I Vispārīgie noteikumi

1. Intelektuālā īpašuma izsoli rīko Vidzemes Augstskola (turpmāk – ViA), reģistrācijas Nr. 90001342592, juridiskā adrese: Cēsu iela 4.
2. Izsole tiek rīkota, ievērojot *Zinātniskās darbības likuma* 39.5 pantā un Ministru kabineta 2016.gada 25.oktobra noteikumu Nr.692 *“Darbības programmas "Izaugsme un nodarbinātība" 1.2.1. specifiskā atbalsta mērķa "Palielināt privātā sektora investīcijas P&A" 1.2.1.2. pasākuma "Atbalsts tehnoloģiju pārneses sistēmas pilnveidošanai" īstenošanas noteikumi”* 31.4., 31.4.1.punktos ietvertos darbības principus.
3. Nolikumā lietotie termini:
   1. Izsole – šajā nolikumā definētā ViA Intelektuālā īpašuma objektu kopuma atsavināšanas procedūra, ko īsteno saskaņā ar šo nolikumu;
   2. Izsoles objekts – ViA izstrādāts drošības apmācības rīks darba drošības risku ierobežošanai – *“Virtuālās realitātes platforma celtniecības nozares darbinieku drošības apmācībām SafeScaff”* kā intelektuālā īpašuma objektu kopums, atbilstoši aprakstam 5.pielikumā;
   3. Intelektuālā īpašuma objekts – intelektuālā īpašuma objektu kopums: datorprogramma virtuālajā realitātē (virtuālās realitātes brillēm) “Virtuālās realitātes platforma celtniecības nozares darbinieku drošības apmācībām ar aprakstošo informāciju “SafeScaff”” ar citiem saistītiem intelektuālā īpašuma objektiem, atbilstoši aprakstam 5.pielikumā;
   4. Intelektuālā īpašuma objekta izstrādes finansējums – darbības programmas “Izaugsme un nodarbinātība” 1.2.1.specifiskā atbalsta mērķa “Palielināt privātā sektora investīcijas” P&A 1.2.1.2. pasākuma “Atbalsts tehnoloģiju pārneses sistēmas pilnveidošanai” projekta Nr. KC-PI-2020/64 finansējums, kas ir izmantots intelektuālā īpašuma objektu kopuma radīšanai;
   5. Tiesību atsavināšana – Intelektuālā īpašuma objekta īpašumtiesību piešķiršana saskaņā ar atsavināšanas līgumu ekskluzīvi vienam tirgus dalībniekam – Pircējam, vienlaikus paredzot tiesības atsaukties uz Intelektuālā īpašuma izstrādi šajā nolikumā noteiktajā kārtībā, apjomā un veidā arī Intelektuālā īpašuma īpašnieci – ViA;
   6. Izsoles pretendents – fiziska vai juridiska persona, kas plāno piedalīties Izsolē, tai skaitā, bet ne tikai, ir ieinteresēta iegūt papildus informāciju par Intelektuālā īpašuma objektu
   7. Izsoles dalībnieks – fiziska vai juridiska persona, kas kā pretendents piedalās Izsolē un ir iesniedzis līgumcenas piedāvājumu;
   8. Pieteikums – Izsoles dalībnieka iesūtīts pieteikums dalībai Izsolē ar iekļautu piedāvāto Izsoles objekta cenu (Pieteikums dalībai Izsolē – 1. un 2.pielikums);
   9. Izsoles komisija – ar rektora rīkojumu noteiktā komisija Izsoles veikšanai;
   10. Visaugstākā izsolāmā objekta cena – Izsoles dalībnieka rakstiski izteikts piedāvājums, kas ietver visaugstāko solīto maksājuma apmēru no visiem Izsoles dalībniekiem;
   11. Likums – Saeimas 1995.gada 19.jūlija Publiskas personas finanšu līdzekļu un mantas izšķērdēšanas novēršanas likums.
4. Izsoles noteikumi (turpmāk – Noteikumi) noteic kārtību, kādā organizējams ViA intelektuālā īpašuma – “Virtuālās realitātes platformas celtniecības nozares darbinieku drošības apmācībām “SafeScaff”, kas izstrādāts LIAA līdzfinansētā projekta Nr. KC-PI-2020/64 ““Virtuālās realitātes platformas celtniecības nozares darbinieku drošības apmācībām SafeScaff”” rezultātā (turpmāk – Izsoles objekts) – tiesību atsavināšanas izsoles process un Izsoles objekta atsavināšanas līguma noslēgšana.
5. Izsoles objektā, tiesības uz kuru tiek atsavinātas ar šo izsoli, ietilpst intelektuālā īpašuma objektu kopums (izsoles pamatobjekts un papildinošie ar izsoles pamatobjektu saistītie blakus objekti):
   1. Virtuālās realitātes risinājums Meta Quest 2 platformai;
      1. VR platformas risinājums (pamatkods) ar projekta ietvaros izstrādāto funkcionalitāti uzstādīšanai Meta Quest 2 platformā;
      2. Risinājuma tehniskā dokumentācija:
         1. Risinājuma sistēmas funkcionalitātes un uzbūves apraksts;
         2. Risinājuma lietošanas pamācība;
         3. Risinājuma starp-platformu savietojamības apraksts;
      3. VR platformas vizuālās identitātes elementi;
      4. SafeScaff logotips (drukai pielāgoti failu tipi);
      5. SafeScaff publicitātes prezentāciju veidne;
      6. SafeScaff produkta oficiālās mājaslapas saturs.
6. Izsolesobjekta plašāks apraksts un tā sastāvs ir ietverts Noteikumu 5.pielikumā, tajā ir norādīti ar Izsoles objektu saistītie pamatobjekti un blakus objekti, tajā skaitā, datorprogrammas un citi ar autortiesībām aizsargājamie objekti.
7. Izsoles objekts ir izstrādes prototips TRL 7 stadijā un nav uzskatāms par gatavu produktu. Izsoles objekts tiek atsavināts “tāds kāds ir” uz izsoles brīdi.
8. Ar Izsoles objekta Rokas grāmatu (angļu valodā), lietošanas instrukciju un citu pavadošu informāciju iespējams iepazīties Noteikumu 7. un 8.pielikumā, kā arī:

1) saitē Nr.1 – <https://safescaff.vrlab.lv/wp-content/uploads/2022/12/SafeScaff-Product-content-description.pdf>

2) saitē Nr.2– <https://safescaff.vrlab.lv/wp-content/uploads/2022/12/SafeScaff_Product_Manual.pdf>

1. Ja Izsoles dalībniekam nepieciešama papildus informācija par Izsoles objektu, to var iegūt sazinoties ar Izsoles komisijas kontaktpersonu līdz 2023.gada 14.martam, nosūtot informācijas pieprasījumu uz e-pasta adresi: [info@va.lv](mailto:info@va.lv) , īpaši specifiskos jautājumos pirms informācijas saņemšanas noslēdzot ar ViA konfidencialitātes līgumu, atbilstoši 4.pielikumam.
2. Izsoles pretendentam ir tiesības iepazīties ar informāciju par Izsoles objektu klātienē vai saņemt to elektroniski, iepriekš vienojoties ar Izsoles komisiju par laiku un veidu.
3. Izsoles objekta izsoli organizē Izsoles komisija.
4. Sūdzības par Izsoles komisijas lēmumiem vai tās rīcību iesniedzamas ViA rektoram.

**II. Objekta izsoles kārtība**

1. Izsoles komisija izsludina Izsoles objekta izsoli 2023.gada 24.februāri ViA mājas lapā [www.va.lv](http://www.va.lv) publicējot izsoles Noteikumus, Objekta aprakstu, pretendenta pieteikuma formu, atsavināšanas līguma un konfidencialitātes līguma projektu ar izsoles termiņu – desmit darba dienas.
2. Izsoles uzvarētājs tiek noskaidrots rakstiskā izsolē un tā notiek ar augšupejošu soli.
3. Izsoles objekta sākumcena: 240 000 (divsimt četrddesmit tūkstoši nulle eiro un nulle eiro centi) apmērā bez pievienotās vērtības nodokļa (turpmāk – PVN). Viens izsoles solis – EUR 5000.00 (pieci tūkstoši eiro un nulle eiro centi) bez PVN.
4. Izsoles objekta iegādes tiesību izsoles dalībnieka piedāvātā darījuma kopsummas apmērs ir lielums, ar kuru izsoles dalībnieks izsolē konkurē ar citiem pretendentiem, rakstiski piedāvājot visaugstāko izsolīto objekta cenu, kas nedrīkst būt zemāka par slepeno cenu
5. Piedāvatajai izsoles objekta cenai nesasniedzot slepeno cenu, izsoles dalībnieks par to tiek informēts un tiek aicināts iesniegt augstāku piedāvāto izsoles objekta cenu.
6. Izsoles dalībnieka (vai tā pilnvarotā pārstāvja) elektronisks paraksts uz Pieteikuma dalībai Izsolē apliecina tā pilnīgu iepazīšanos ar šo Nolikumu, tā pielikumiem, tajā skaitā ar apstiprināto atsavināšanas līgumu un konfidencialitātes līgumu, kā arī faktu, ka tam minētie dokumenti ir pilnībā saprotami un piekrišanu iepriekš minēto dokumentu noteikumiem.
7. Pieteikumu dalībai izsolē var iesniegt tikai elektroniskā dokumenta formā, parakstot to ar Latvijā vai Eiropas Savienībā atzītu drošu elektronisko parakstu (ar laika zīmogu) un nosūtot uz e-pasta adresi: [info@va.lv](mailto:info@va.lv) līdz 2023.gada 14.martā plkst. 17:00. Izsoles dalībnieka izteiktais cenas piedāvājums ir piedāvājums, uz kuru savu apstiprinājumu dod Vidzemes augstskola.
8. Līdz noteiktā termiņa beigām Izsoles dalībnieks savu Pieteikumu var atsaukt, nosūtot ar drošu elektronisko parakstu parakstītu vēstuli uz e-pasta adresi: [info@va.lv](mailto:info@va.lv);
9. Par Izsoles dalībnieku var kļūt fiziska vai juridiska persona, kura Noteikumu noteiktajā termiņā un kārtībā iesūtījusi uz e-pastu: [info@va.lv](mailto:info@va.lv) ar elektronisku parakstu parakstītus šādus dokumentus:
   1. aizpildītu pretendenta pieteikumu, atbilstoši 1. vai 2.pielikumam;
      1. ja juridiskas personas vārdā pieteikumu iesniedz tās pilnvarots pārstāvis, tad papildus pievienojama Izsoles dalībnieka apliecinātas pilnvaras kopija;
      2. ja fiziskas personas vārdā pieteikumu iesniedz tās pārstāvis, tad papildus pievienojama notariāli apliecināta pilnvaras kopija;
   2. Juridiskai personai papildus jāiesniedz izdruka no Uzņēmumu reģistra (UR) tīmekļa vietnes [https://info.ur.gov.lv](https://info.ur.gov.lv/) vai Pieteikumā jānorāda informācija kā saite uz informācijas vienību UR tīmekļvietnē, kas apliecina Izsoles dalībnieka reģistrāciju atbilstoši Latvijas Republikas normatīvu aktu prasībām;
   3. ārvalstīs reģistrētai juridiskai personai jāiesniedz:
      1. uzņēmējdarbību/komercdarbību reģistrējošas iestādes ārvalstīs, kur Objekta izmantošanas tiesību pretendents reģistrēts, izdotas reģistrācijas apliecības kopija, kas apliecināta atbilstoši Latvijas Republikas normatīvo aktu prasībām;
      2. dokumentu, kas apliecina personas, kura parakstījusi pieteikuma formu, pārstāvības tiesības kopija;
      3. Eiropas Savienības dalībvalstī reģistrētai juridiskai personai jāiesniedz ES PVN reģistrācijas numurs tālākai pārbaudei AT Information Exchange System – PVN informācijas apmaiņas sistēmā.
10. Iesniedzot pieteikumu, Izsoles objekta atsavināšanas tiesību pretendents iesniedz apliecinājumu, ka uz Pieteikuma iesniegšanas dienu:
    1. nav uzsākta maksātnespējas vai bankrota procedūra. Ja procedūra līdz Izsoles beigām tiek uzsākta, Izsoles dalībniekam ir pienākums informēt Izsoles komisiju par apstākļiem un tādējādi Izsoles dalībnieks tiek izslēgts no Izsoles;
    2. nav piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas ES vai Ziemeļatlantijas līgumu organizācijas dalībvalsts noteiktas sankcijas. Ja sankcijas līdz Izsoles beigām tiek piemērotas, Izsoles dalībniekam ir pienākums informēt Izsoles komisiju un Izsoles dalībnieks Izsolei nekvalificējas;
    3. nav nodokļu parādu, tai skaitā valsts sociālās apdrošināšanas obligāto iemaksu parādu, kas kopsummā pārsniedz 150 eiro. Ārvalstī reģistrētam Izsoles dalībniekam jāiesniedz attiecīgās valsts nodokļu maksājumu un nodokļu maksātāju reģistrējošas iestādes izziņa par nodokļu parādu neesamību, kas apliecināta atbilstoši Latvijas Republikas normatīvo aktu prasībām;
    4. pretendentam piemīt juridiskie, finansiālie un citi resursi atsavināšanas līguma izpildīšanai un nepiemīt jebkādi šķēršļi dalībai Izsolē un līguma noslēgšanai.
11. Pieteikums jāsagatavo latviešu vai angļu valodā.
12. Iesniedzot izsoles pieteikumu Izsoles dalībnieks apliecina, ka ir iepazinies ar nolikuma noteikumiem.
13. Izsoles objekta izsoles pieteikumā Izsoles dalībniekam elektroniska e-pastā vēstules saturā jānorāda, Izsoles objekta nosaukums, pretendenta vārds, uzvārds vai nosaukums vai pārstāvētā pretendenta vārds, uzvārds vai nosaukums, kā arī norāda, ka pieteikums iesniegts rakstiskai izsolei attiecībā uz Izsoles objektu.

**III. Izsoles Pieteikumu reģistrācijas un izvērtēšanas kārtība**

1. Saņemtie pieteikumi tiek reģistrēti to saņemšanas secībā.
2. Pieteikumi, kas iesūtīti pēc Noteikumu 18.punktā noteiktā termiņa, netiks pieņemti, par to informējot Izsoles dalībnieku.
3. Izsoles komisija Pieteikumus atvērs 2023. gada 15.marta plkst. 10:00.
4. Pieteikumu atvēršanas sēde ir atklāta, un tiks organizēta tiešsaistē platformā MS Teams. Dalību Pieteikumu atvēršanas sēdē iepriekš jāsaskaņo ar ViA Izsoles komisijas kontaktpersonu līdz Pieteikumu atvēršanas dienas plkst.11:30 Pieteikumu atvēršana tiek protokolēta.
5. Procedūra Izsoles Pieteikumu atvēršanas sēdes atklāšanā ietvaros:
   1. Izsoles komisija koleģiāli izvirza un ievēl no sava vidus izsoles komisijas vadītāju;
   2. Sēdi vada izsoles komisijas vadītājs, kurš iepazīstina klātesošos ar sevi, Izsoles komisijas sastāvu
   3. Sēdes vadītājs nosauc Izsoles Pieteikumu atvēršanas sēdes protokolētāju;
6. Pieteikumi tiek atvērti to iesniegšanas secībā. Komisijas priekšsēdētājs pēc katra pieteikuma atvēršanas nosauc Izsoles dalībnieku, pieteikuma iesniegšanas datumu un laiku, kā arī Izsoles dalībnieka piedāvāto Izsoles objekta atsavināšanas summu.
7. Pēc visu pieteikumu nolasīšanas katrs Komisijas loceklis parakstā apliecinājumu par to, ka nav tieši vai netieši ieinteresēts kāda konkrētā Izsoles dalībnieka uzvarā. Ja pastāv šaubas par iespējamu interešu konfliktu, tad Komisijas locekļu vairākums lemj par konfliktā iesaistītā Komisijas locekļa turpmāko iesaisti pieteikumu izvērtēšanas procesā.
8. Pēc augstāk minētajām darbībām Izsoles komisija uzsāk Pieteikumu vērtēšanu, ko tā pēc saviem ieskatiem veic vai nu šīs pašas sēdes ietvaros vai arī Komisija uzsāk pieteikumu vērtēšanu sēdes slēgtajā daļā.
9. Izsoles Pieteikums tiek atzīts par nederīgu, ja Izsoles objekta izmantošanas tiesību pretendenta solītā cena ir zemāka par Noteikumos norādīto Izsoles objekta sākumcenu.
10. Pieteikumi tiek salīdzināti un vērtēti pēc Izsoles dalībnieka piedāvātā Izsoles objekta atsavināšanas tiesību cenas apmēra bez PVN.
11. Komisija pārbauda, vai pieteikumi atbilst Likuma un Nolikuma noteikumu prasībām.
12. Pieteikumu vērtēšanas ietvaros Izsoles komisija pārbauda, vai Pieteikumi satur visu šajā Nolikumā izklāstīto informāciju (Izsoles dalībnieka rekvizīti, solītā Izsoles objekta cena, piekrišana piedāvātajam atsavinājuma līgumam u.c. informācija atbilstoši Nolikuma 21.punktam) un vai iesniegtais Pieteikums atbilst Nolikuma prasībām.
13. Komisijai ir tiesības pieprasīt Izsoles dalībniekam papildu informāciju un to apstiprinošu dokumentāciju, ja nepieciešams.
14. Komisija ir tiesīga izslēgt no dalības izsolē pieteikumus un Izsoles dalībniekus, kuri neatbilst šo Noteikumu prasībām.
15. Ja vairāki Izsoles dalībnieki piedāvā vienādu visaugstāko cenu bez PVN, tad Komisija šiem dalībniekiem piedāvā piecu darba dienu laikā iesniegt jaunu cenu, kas nav mazāk par iepriekš iesniegto, nosakot piedāvājumu iesniegšanas un atvēršanas datumu, laiku, vietu un kārtību.
16. Gadījumā, ja atkārtoti divu vai vairāku Izsoles dalībnieku piedāvātā visaugstākā cena ir vienāda vai, ja neviens no Izsoles dalībniekiem, kuri iepriekš piedāvājuši vienādu visaugstāko cenu, neiesniedz jaunu piedāvājumu par augstāku cenu, tad Komisija piedāvā Izsoles dalībniekiem slēgt atsavinājuma līgumu Pieteikumu iesniegšanas secībā, atbilstoši to nosolītajai līgumcenai.
17. Izsole atzīstama par notikušu bez rezultāta, ja Pieteikumu Izsolei nav iesniedzis neviens Izsoles pretendents vai ja visi Pieteikumi atzīti par neatbilstošiem Noteikumiem, vai neviens pretendents nav pārsolījis Izsoles objekta sākumcenu vai ja Nolikumā noteiktajā kārtībā netiek noslēgts atsavinājuma līgums.
18. Situācijā, ja būtu nepieciešams papildu laiks, lai izvērtētu Pieteikumu un Izsoles dalībnieka atbilstību Likuma un Nolikuma noteikumu prasībām, Komisija paziņo laiku un vietu, kad tiks paziņoti rakstiskās izsoles rezultāti.
19. Ja papildu izvērtējums nav nepieciešams, tad Komisija pēc visu Pieteikumu atvēršanas un izvērtēšanas, paziņo, ka rakstiskā izsole pabeigta, nosaucot visaugstāko cenu un Izsoles dalībnieku, kas ir ieguvis tiesības slēgt atsavināšanas līgumu.
20. Komisija pēc notikušas izsoles vai visu piedāvājumu izvērtēšanas iesniedz rektoram pieteikumu atvēršanas protokolu, kurā ietverts priekšlikums noslēgt atsavinājuma līgumu ar Izsoles uzvarētāju, vai arī tiek sniegta informācija par Izsoles noslēgšanu bez rezultāta.
21. Lēmumu par izsoles rezultātu pieņemšanu vai par izsoles noslēgšanu bez rezultāta pēc Komisijas vadītāja priekšlikuma pieņem rektors trīs darba dienu laikā.
22. Lēmumu par izsoles noslēgšanu bez rezultāta, ja Nolikumā noteiktajā kārtībā netiek noslēgts atsavinājuma līgums, pēc Komisijas vadītāja priekšlikuma pieņem rektors piecu darba dienu laikā.
23. Pēc lēmuma par izsoles rezultātu pieņemšanu vai izsoles atzīšanu par notikušu bez rezultāta, informācija par Izsoles noslēgumu un procedūras rezultātiem, tiek publicēta ViA mājaslapā [www.va.lv](http://www.va.lv) piecu darba dienu laikā.

**III. Atsavinājuma līguma noslēgšanas kārtība**

1. Pēc izsoles rezultātu paziņošanas izsoles uzvarētājam ar ViA 10 (desmit) darba dienu laikā jānoslēdz atsavinājuma līgums, atbilstoši 4.pielikumam, vai jāpaziņo ViA par atteikumu noslēgt atsavinājuma līgumu. Līgumā var tikt izdarīti tikai nebūtiski, tehniski precizējumi.
2. Ja Izsoles uzvarētājs noteiktajā termiņā atsavinājuma līgumu nav parakstījis, ViA atkārtoti uzaicina Izsoles uzvarētāju noslēgt atsavinājuma līgumu 5 (piecu) darba dienu laikā.
3. Ja pēc atkārtota uzaicinājuma Izsoles uzvarētājs atsavinājuma līgumu nav parakstījis, tiek uzskatīts, ka Izsoles uzvarētājs ir atteicies slēgt līgumu, nododot tiesības slēgt atsavinājuma līgumu nākamajam Izsoles dalībniekam, kurš solījis nākamo augstāko cenu.
4. Nākamajam Izsoles dalībniekam, kurš nosolījis nākamo augstāko cenu, pēc informācijas saņemšanas no ViA par līguma slēgšanas tiesību pārņemšanu 2 (divu) nedēļu laikā no ViA paziņojuma saņemšanas brīža jāiesniedz rakstveida atbilde par gatavību slēgt līgumu par sevis nosolīto augstāko cenu. Izsoles dalībniekam, kurš nosolījis nākamo augstāko cenu, ir jānoslēdz Izsoles objekta atsavināšanas līgums 2 (divu) nedēļu laikā no apstiprinājuma atbildes sniegšanas dienas.
5. Ja noteiktajā laikā netiek saņemta Izsoles dalībnieka, kurš nosolījis nākamo augstāko cenu, piekrišana līguma slēgšanai vai, ja līgums netiek parakstīts Nolikuma 51.punktā noteiktajā termiņā, Izsoles dalībnieks, kurš nosolījis nākamo augstāko cenu, zaudē līguma slēgšanas tiesības, savukārt Izsoles komisija lemj par Izsoles atzīšanu par noslēgušos bez rezultāta vai arī uzaicināt nākamo Izsoles dalībnieku, kas piedāvāja trešo augstāko cenu noslēgt atsavinājuma līgumu Nolikuma 51.punktā noteiktajā kārtībā.

Nolikuma pielikumi:

1. Pieteikums dalībai Izsolē (latviešu valodā);
2. Pieteikums dalībai Izsolē (angļu valodā);
3. Izsoles objekta atsavinājuma līgums;
4. Konfidencialitātes līgums;
5. Izsolāmā Intelektuālā īpašuma objekta apraksts;
6. SafeScaff logotips;
7. Izsolāmā Intelektuālā īpašuma objekta Lietotāja rokasgrāmata angļu valodā - User manual: Virtual Reality training platform for safety education of personnel in the construction industry ’SafeScaff’;
8. Izsolāmā Intelektuālā īpašuma objekta apraksts angļu valodā - Solution & content description: Virtual Reality training platform for safety education of personnel in the construction industry ’SafeScaff’.

Rektore A.Dāvidsone

Sagatavoja:

Edmunds Jansons, +371 26328749

[Edmunds.Jansons@va.lv](mailto:Edmunds.Jansons@va.lv)